b'\n_START_ARTICLE_\nArnold Zweig\n_START_SECTION_\nBiografia\n_START_PARAGRAPH_\nVa estudiar a Breslau, Berl\xc3\xadn, G\xc3\xb6ttingen i altres universitats d\'Alemanya. Durant la Primera Guerra Mundial va ser soldat en l\'ex\xc3\xa8rcit alemany i va servir en els dos principals fronts europeus. Fruit de les seues experi\xc3\xa8ncies en la guerra, l\'any 1927 va escriure la novel\xc2\xb7la "El cas del sergent Grischa" (Der Streit um den Sergeanten Grischa), considerada com una de les millors novel\xc2\xb7les b\xc3\xa8l\xc2\xb7liques i on relata la hist\xc3\xb2ria d\'un presoner de guerra rus v\xc3\xadctima de la burocr\xc3\xa0cia prussiana. \xc3\x89s la seua novel\xc2\xb7la m\xc3\xa9s coneguda i la primera d\'un cicle de novel\xc2\xb7les en les quals descriu l\'impacte de la guerra sobre la societat capitalista._NEWLINE_Amb l\'arribada en poder d\'Adolf Hitler l\'any 1933, va emigrar a Palestina, atesa la seua condici\xc3\xb3 de fervor\xc3\xb3s antimilitarista i influent portaveu del sionisme. L\'any 1948 va tornar a Alemanya Oriental on des de 1950 a 1953 va ser president de l\'Acad\xc3\xa8mia de les Lletres d\'Alemanya Oriental. L\'any 1958 va ser guardonat amb el Premi Lenin de la Pau entre els pobles.'